CELEX: 62020CC0211
Language: mt
Date: 2022-04-07
Title: Konklużjonijiet tal-Avukat Ġenerali G. Pitruzzella, ippreżentati fis-7 ta’ April 2022.###

Edizzjoni Provviżorja
KONKLUŻJONIJIET TAL-AVUKAT ĠENERALI
PITRUZZELLA
ippreżentati fis‑7 ta’ April 2022 (1)

Kawża C‑211/20 P

Il‑Kummissjoni Ewropea

vs

Valencia Club de Fútbol, S.A.D.

“Appell – Għajnuna mill-Istat – Għajnuna mogħtija lil ċerti klabbs tal-futbol professjonali – Artikolu 107(1) TFUE – Kunċett ta’ vantaġġ – Garanziji mill-Istat – Avviż dwar il-garanziji – Prezz tal-garanzija orjentat lejn is-suq – Oneru tal-prova – Obbligu ta’ diliġenza tal-Kummissjoni”

1.        Din il-kawża tirrigwarda appell ippreżentat mill-Kummissjoni Ewropea li permezz tiegħu din l-istituzzjoni titlob lill-Qorti tal-Ġustizzja tannulla s-sentenza tat‑12 ta’ Marzu 2020, Valencia Club de Fútbol vs Il‑Kummissjoni (T‑732/16, EU:T:2020:98; iktar ’il quddiem is-“sentenza appellata”) li biha l-Qorti Ġenerali tal-Unjoni Ewropea annullat, fuq rikors ippreżentat mill-Valencia Club de Fútbol, S.A.D. (iktar ’il quddiem,  il-“Valencia CF”), id-Deċiżjoni tal-Kummissjoni (UE) 2017/365 tal‑4 ta’ Lulju 2016 dwar l-għajnuna mill-Istat SA.36387 (2013/C) (ex 2013/NN) (ex 2013/CP) implimentata minn Spanja għal Valencia Club de Fútbol, S.A.D., Hércules Club de Fútbol, S.A.D. u Elche Club de Fútbol, S.A.D. (2) (iktar ’il quddiem id-“deċiżjoni kkontestata”).

2.        Dan l-appell ser iwassal lill-Qorti tal-Ġustizzja sabiex teżamina l-metodoloġija stabbilita fl-Avviż tal-Kummissjoni dwar l-applikazzjoni ta’ l-Artikoli [107] u [108 TFUE] għall-għajnuna mill-Istat fil-forma ta’ garanziji (3)(iktar ’il quddiem l-“Avviż dwar il-garanziji”), sabiex tevalwa l-eżistenza ta’ għajnuna fil-preżenza ta’ garanzija pubblika ad hoc, metodoloġija li, fis-sentenza appellata, il-Qorti Ġenerali ssostni li nkisret mill-Kummissjoni. Il-Qorti tal-Ġustizzja ser ikollha wkoll l-opportunità li tkompli tiċċara l-portata tal-ġurisprudenza tagħha dwar l-oneru tal-prova u l-obbligu ta’ diliġenza tal-Kummissjoni sabiex tiddetermina l-eżistenza ta’ vantaġġ, b’mod partikolari fil-kuntest tal-għoti ta’ garanzija ad hoc mill-Istat. 
I.      Il‑kuntest ġuridiku

3.        Minbarra l-Artikolu 107 TFUE, huma rilevanti f’din il-kawża l-punti 2.1, 2.2, 3.1, 3.2, 4.1 u 4.2 tal-Avviż dwar il-garanziji.
II.    Il‑fatti li wasslu għall‑kawża u d‑deċiżjoni kkontestata

4.        Il-fatti li wasslu għall-kawża jinsabu fil-punti 1 sa 10 tas-sentenza appellata, li għalihom nirreferi għal iktar dettalji. Għall-finijiet ta’ din il-proċedura nfakkar biss dan li ġej.

5.        Il-Valencia CF huwa klabb tal-futbol professjonali li għandu s-sede f’Valencia, Spanja. Il-Fundacion Valencia hija organizzazzjoni mingħajr skop ta’ lukru li l-għan ewlieni tagħha huwa li tippreżerva, ixxerred u tippromwovi l-aspetti sportivi, kulturali u soċjali tal-Valencia CF u r-rabta tiegħu mal-partitarji tiegħu.

6.        Fil‑5 ta’ Novembru 2009, l-Instituto Valenciano de Finanzas (iktar ’il quddiem l-“IVF”), l-istabbiliment finanzjarju tal-Generalitat Valenciana (il-Komunità Awtonoma ta’ Valencia, Spanja), ipprovda lill-Fundación Valencia garanzija għal self bankarju ta’ EUR 75 miljun mogħti minn Bancaja (li saret Bankia), li permezz tiegħu hija akkwistat, fil-kuntest ta’ żieda fil-kapital, 70.6 % tal-azzjonijiet tal-Valencia CF (iktar ’il quddiem il-“Miżura 1”) (4).

7.        Il-garanzija kienet tkopri 100 % tas-somma kapitali ewlenija tas-self, flimkien mal-interessi u l-ispejjeż tat-tranżazzjoni ggarantita. Bħala korrispettiv, il-Fundación Valencia kellha tħallas lill-IVF kummissjoni annwali ta’ garanzija ta’ 0.5 %. L-IVF irċieva bi pleġġ tat-tieni grad, bħala kontrogaranzija, l-azzjonijiet tal-Valencia CF akkwistati mill-Fundación Valencia. It-tul tas-self sottostanti kien ta’ sitt snin. Ir-rata ta’ interessi tas-self sottostanti kienet ekwivalenti għal 6 % għall-ewwel sena, imbagħad l-“Euro Interbank Offered Rate” (Euribor) fis-sena, miżjuda b’marġni ta’ 3.5 %, b’rata minima ta’ 6 %. Barra minn hekk, kienet tapplika wkoll kummissjoni tal-ftuħ ta’ 1 %. L-iskeda tal-pagamenti kienet tipprevedi rimbors tal-interessi mix-xahar ta’ Awwissu 2010 u rimbors tas-somma kapitali ewlenija f’żewġ partijiet ta’ EUR 37.5 miljun, rispettivament fis‑26 ta’ Awwissu 2014 u fis‑26 ta’ Awwissu 2015. Kien previst li r-rimbors tas-self iggarantit (somma kapitali ewlenija u interessi) kellu jkun iffinanzjat mill-bejgħ tal-azzjonijiet tal-Valencia CF akkwistati mill-Fundación Valencia.

8.        Fl‑10 ta’ Novembru 2010, l-IVF żied il-garanzija tiegħu favur il-Fundación Valencia b’EUR 6 miljun (iktar ’il quddiem il-“Miżura 4”) (5).

9.        Ladarba ġiet informata bl-eżistenza ta’ tali garanziji, il-Kummissjoni fetħet, b’deċiżjoni tal‑4 ta’ Lulju 2006 (iktar ’il quddiem id-“deċiżjoni tal-ftuħ tal-proċedura”) (6), investigazzjoni sabiex tivverifika l-kompatibbiltà ta’ dawn il-garanziji mad-dispożizzjonijiet tal-Unjoni Ewropea dwar l-għajnuna mill-Istat. Matul il-kors tal-investigazzjoni, il-Kummissjoni rċeviet informazzjoni u osservazzjonijiet, inter alia, mir-Renju ta’ Spanja, mill-IVF, mill-Valencia CF u mill-Fundaciόn Valencia. 

10.      Permezz tad-deċiżjoni kkontestata, il-Kummissjoni kkonkludiet, inter alia, li l-Miżura 1 u l-Miżura 4 kienu jikkostitwixxu għajnuna mill-Istat illegali.

11.      F’din id-deċiżjoni, il-Kummissjoni kkonkludiet, l-ewwel, li, fiż-żmien meta ngħataw il-Miżuri 1 u 4, il-Valencia CF kien jinsab f’sitwazzjoni ta’ diffikultà (7). Madankollu, huwa ma kienx jinsab f’sitwazzjoni estremament diffiċli fis-sens tal-punti 2.2 u 4.1(a) tal-Avviż dwar il-garanziji(8). Il-Kummissjoni xorta waħda qieset li, fid-dawl tad-diffikultajiet finanzjarji tal-klabb qabel l-implimentazzjoni tal-miżuri, il-klassifikazzjoni tal-klabb setgħet titqies li taqa’ taħt il-kategorija CCC, skont l-iskala ta’ klassifikazzjoni tal-aġenzija ta’ klassifikazzjoni Standard & Poor’s (9).

12.      Sussegwentement, fil-premessi minn 85 sa 87 tad-deċiżjoni kkontestata, li jinsabu fit-Taqsima 7.1.2 intitolat “[v]antaġġ selettiv”, il-Kummissjoni kkunsidrat dan li ġej:
“(85)      Rigward l-element ta’ għajnuna fil-miżuri, li kollha jinvolvu garanziji tal-Istat, il-Kummissjoni tieħu inkunsiderazzjoni l-Avviż ta’ Garanzija [], it-Taqsimiet 2.2 u 3.2. [Dan  l-avviż] jistabbilixxi li t-twettiq ta’ ċerti kundizzjonijiet jista’ jkun biżżejjed għall-Kummissjoni biex teskludi l-preżenza ta’ għajnuna mill-Istat, bħall-fatt li l-mutwatarju ma jkunx f’diffikultà finanzjarja u li l-garanzija ma tkoprix aktar minn 80 % tas-self pendenti jew ta’ obbligu finanzjarju ieħor. Madankollu, meta mutwatarju ma jħallasx prezz li jġorr riskju għall-garanzija, dan ikun kiseb vantaġġ. Barra minn hekk, meta l-mutwatarju jkun ditta f’diffikultà finanzjarja, mingħajr garanzija tal-Istat ma jirnexxilux isib istituzzjoni finanzjarja li tkun lesta li ssellfu, ikunu xi jkunu l-kundizzjonijiet.
(86)      F’dan ir-rigward, il-Kummissjoni ma taqbilx mal-argument ta’ Spanja li l-kundizzjonijiet tal-Avviż ta’ Garanzija [] huma ssodisfati. Bl-applikazzjoni ta’ dawn il-kriterji għall-każ inkwistjoni, il-Kummissjoni ssib li: 
(a)      Valencia CF [] kien[et] f’diffikultà finanzjarja (ara l-premessi 70‑82 hawn fuq) fiż-żmien tal-għoti tal-[M]iżuri 1 [] u 4. 
(b)      Kif intwera fil-premessi 7‑9 hawn fuq, il-garanziji kienu jkopru aktar minn 100 % tas-self sottostanti. 
(c)      Il-primjums annwali ta’ garanzija ta’ 0,5 %‑1 % imposti għall-garanziji inkwistjoni ma jistgħux jitqiesu li jirriflettu r-riskju ta’ inadempjenza għas-self iggarantit, minħabba d-diffikultajiet ta’ Valencia CF [] u b’mod partikolari l-proporzjon ta’ ingranaġġ għoli tagħhom jew il-fatt li kellhom ekwità negattiva fiż-żmien tal-miżuri inkwistjoni. 
(87)      Abbażi ta’ dan ta’ hawn fuq, il-Kummissjoni tikkonkludi li l-[M]iżuri 1 [] u 4 ma rrispettawx il-kundizzjonijiet stabbiliti fl-Avviż ta’ Garanzija [] u għalhekk tasal għall-fehma li l-benefiċjarji ma kinux jiksbu l-miżuri taħt l-istess termini fis-suq u li għalhekk dawn il-miżuri taw vantaġġ indebitu lill-benefiċjarji.” 

13.      Il-premessa 93 tad-deċiżjoni kkontestata, li tinsab fit-Taqsima 7.2, intitolata “[k]wantifikazzjoni tal-għajnuna”, tiddikjara dan li ġej: 
“(93)      Skont it-taqsima 4.2 tal-Avviż ta’ Garanzija [], il-Kummissjoni tqis li, għal kull garanzija, l-ammont ta’ għajnuna huwa ugwali għall-element ta’ sussidju tal-garanzija, jiġifieri l-ammont li jirriżulta mid-differenza bejn, minn naħa waħda, ir-rata tal-imgħax tas-self li tkun ġiet applikata fil-fatt bis-saħħa tal-garanzija tal-Istat flimkien mat-tariffa tal-garanzija u, min-naħa l-oħra, ir-rata tal-imgħax li kieku kienet tiġi applikata għal self mingħajr garanzija tal-Istat. Il-Kummissjoni tinnota li minħabba l-għadd limitat ta’ osservazzjonijiet ta’ tranżazzjonijiet simili fis-suq, dan il-parametru referenzjarju mhuwiex se jipprovdi tqabbil sinifikanti. Għalhekk il-Kummissjoni se tuża r-rata referenzjali rilevanti, li hija ta’ 1 000 punt bażi fid-dawl tad-diffikultajiet tat-tliet klabbs tal-futbol u l-valur baxx ħafna tat-titoli tas-self, flimkien ma’ 124‑149 punt bażi bħala r-rati bażi ta’ Spanja fiż-żmien tal-miżuri ta’ għajnuna. Tabilħaqq, kull selfa kienet titolizzata b’rahan fuq l-ishma akkwistati fil-klabbs. Madankollu, dawn tal-aħħar kienu f’diffikultà, jiġifieri kienu qed iwettqu operazzjonijiet li jwasslu għal telf, u ma kien hemm l-ebda pjan ta’ vijabbiltà kredibbli fis-seħħ biex juri li dawk l-operazzjonijiet kienu sejrin jispiċċaw jagħmlu l-qligħ għall-azzjonisti tagħhom. Għalhekk it-telf ta’ dawk il-klabbs kien inkluż fil-valur tal-ishma tal-istess klabbs, u għalhekk il-valur ta’ dawk l-ishma bħala titolu ta’ self kien viċin iż-żero. Abbażi tal-kalkoli tal-Kummissjoni, l-ammont tal-għajnuna fil-miżuri li qed jiġu vvalutati huwa ta’ [] fil-każ ta’ Valencia CF (EUR 19,193 miljun taħt il-[M]iżura 1 []”.
III. Il‑proċedura quddiem il‑Qorti Ġenerali u s‑sentenza appellata

14.      Permezz ta’ att ippreżentat fir-Reġistru tal-Qorti Ġenerali fl‑20 ta’ Ottubru 2016, il-Valencia CF ippreżenta rikors għall-annullament tad-deċiżjoni kkontestata, fejn invoka tmien motivi insostenn tar-rikors tiegħu.

15.      Fis-sentenza appellata, fil-punti 116 sa 138, li huma s-suġġett ta’ dan l-appell, il-Qorti Ġenerali laqgħet – esklużivament b’rabta mal-Miżura 1 (10) – it-tielet parti tal-ewwel motiv li permezz tiegħu l-Valencia CF kien sostna li l-Kummissjoni kienet żbaljata meta qieset li l-Miżura 1 ma kinitx ingħatat bi prezz tas-suq.

16.      Il-Qorti Ġenerali qieset, l-ewwel nett, li mill-Avviż dwar il-garanziji jirriżulta li l-ewwel irid jiġi identifikat prezz possibbli tas-suq, jew fil-livell tal-garanzija jew fil-livell tas-self sottostanti, li fir-rigward tiegħu jiġu pparagunati t-termini tat-tranżazzjoni kontenzjuża sabiex jiġi ddeterminat jekk il-piż finanzjarju sostnut mill-persuna li tissellef huwiex inqas minn dak li kien iġarrab kieku kellu jikseb l-istess finanzjament u l-istess garanzija bil-prezz tas-suq. Għal dan il-għan, skont il-Qorti Ġenerali, mill-punti 3.2(d) u 4.2 tal-Avviż dwar il-garanziji jirriżulta li l-Kummissjoni għandha, fl-ewwel lok, tivverifika jekk il-prezz imħallas għall-garanzija huwiex tal-inqas għoli daqs il-primjum ta’ garanzija ta’ referenza korrispondenti offrut fis-swieq finanzjarji; fit-tieni lok, fin-nuqqas ta’ tali primjum ta’ garanzija ta’ referenza korrispondenti, l-ispiża finanzjarja totali tas-self iggarantit (inklużi r-rata ta’ interessi tas-self u l-primjum ta’ garanzija), għandha tiġi mqabbla mal-prezz tas-suq ta’ self simili mhux iggarantit; fl-aħħar nett, fit-tielet lok, fl-assenza ta’ prezz tas-suq ta’ self simili mhux iggarantit, għandha tintuża r-rata ta’ referenza (11).

17.      Abbażi ta’ din il-premessa, il-Qorti Ġenerali kkonstatat, b’riferiment għall-premessi 85 u 86(c) tad-deċiżjoni kkontestata, li l-Kummissjoni ma kinitx indikat, fl-argumenti relatati mal-karatterizzazzjoni ta’ vantaġġ, liema kien il-prezz tas-suq li fir-rigward tiegħu hija kienet evalwat il-primjum inkwistjoni u ma kinitx eżaminat il-pleġġ mogħti lill-IVF bħala kontrogaranzija. Il-Qorti Ġenerali qieset li l-Kummissjoni sempliċement ipproċediet għall-evalwazzjoni tas-sitwazzjoni finanzjarja tar-rikorrenti sabiex tikkonkludi, fid-dawl tal-ammont tal-primjum ta’ garanzija mħallas lill-IVF, li dan ma kienx konformi mal-kundizzjonijiet tas-suq. Il-Qorti Ġenerali mbagħad innotat li, fit-tweġiba tagħha għall-miżuri tal-organizzazzjoni tal-proċedura, il-Kummissjoni kkonfermat li kienet ikkunsidrat li, fid-dawl tas-sitwazzjoni finanzjarja tar-rikorrenti, li kienet impriża f’diffikultà, ma kienx hemm prezz tas-suq li seta’ jservi bħala riferiment għall-primjum ta’ garanzija. Għalhekk il-Qorti Ġenerali kkonkludiet li, sabiex tistabbilixxi jekk il-primjum imħallas lill-IVF kienx jinkludi vantaġġ, il-Kummissjoni, minn naħa, kienet naqset milli tieħu inkunsiderazzjoni l-karatteristiċi rilevanti kollha tal-garanzija u tas-self sottostanti, b’mod partikolari l-eżistenza ta’ garanziji mogħtija mill-persuna li tissellef u, min-naħa l-oħra, kienet naqset milli tfittex prezz tas-suq li miegħu tqabbel il-primjum inkwistjoni billi kkunsidrat li, għal impriża f’diffikultà, tali prezz ma kienx jeżisti (12).

18.      Fil-punti 130 sa 133 tas-sentenza appellata, il-Qorti Ġenerali mbagħad osservat li, fil-premessa 93 tad-deċiżjoni kkontestata, il-Kummissjoni kienet wettqet analiżi iktar dettaljata fil-kuntest tal-kwantifikazzjoni tal-għajnuna. Madankollu, b’riferiment għat-tweġiba tal-Kummissjoni fil-kuntest tal-miżuri ta’ organizzazzjoni tal-proċedura u għal tweġiba għal mistoqsija magħmula waqt is-seduta li fiha l-Kummissjoni kienet irreferiet għall-kontenut tad-deċiżjoni ta’ ftuħ tal-proċedura, il-Qorti Ġenerali qieset, fl-ewwel lok, li l-Kummissjoni ma kinitx aċċertat jekk kienx jeżisti “primjum ta’ garanzija ta’ referenza korrispondenti offrut fis-swieq finanzjarji”. Skont il-Qorti Ġenerali, il-Kummissjoni kienet, għall-kuntrarju, ippreżumiet li ebda stabbiliment finanzjarju ma kien ser jidħol garanti għal impriża f’diffikultà, filwaqt li l-Avviż dwar il-garanziji ma jipprevedix preżunzjoni ġenerali li, fil-preżenza ta’ impriża f’diffikultà, ma jistax ikun hemm prezz tas-suq. Fit-tieni lok, il-Qorti Ġenerali kkunsidrat li l-Kummissjoni kienet qieset li kienet issodisfat l-obbligi investigattivi tagħha relatati mal-eżistenza ta’ prezz tas-suq ta’ self simili mhux iggarantit,  filwaqt li sempliċement esprimiet id-dubji tagħha f’dan ir-rigward fid-deċiżjoni ta’ ftuħ tal-proċedura.

19.      Il-Qorti Ġenerali għalhekk ikkritikat lill-Kummissjoni, fl-ewwel lok, talli kisret l-Avviż dwar il-garanziji billi ppreżumiet li ebda stabbiliment finanzjarju ma kien ser jidħol garanti għal impriża f’diffikultà u, għalhekk, li ma seta’ jinstab l-ebda primjum ta’ garanzija ta’ referenza korrispondenti offrut fis-swieq finanzjarji. Fit-tieni lok, il-Qorti Ġenerali qieset li l-Kummissjoni kienet naqset milli twettaq l-obbligu tagħha li twettaq evalwazzjoni globali li tqis l-elementi rilevanti kollha tal-każ inkwistjoni (13). 

20.      Fit-tielet lok, fil-punti 135 sa 137 tas-sentenza appellata, il-Qorti Ġenerali kkritikat ukoll lill-Kummissjoni talli ma ssostanzjatx kif meħtieġ mil-liġi l-konstatazzjoni li ma kienx jeżisti prezz tas-suq għal self simili mhux iggarantit. F’dan ir-rigward, il-Qorti Ġenerali kkunsidrat li l-Kummissjoni, fid-deċiżjoni ta’ ftuħ tal-proċedura, kienet illimitat ruħha timmanifesta d-dubji tagħha dwar l-eżistenza ta’ tranżazzjonijiet simili, mingħajr ma talbet, kif kellha s-setgħa li tagħmel, lill-Istat Membru kkonċernat jew lil sorsi oħra informazzjoni dwar l-eżistenza ta’ self simili għas-self sottostanti għat-tranżazzjoni kontenzjuża. Barra minn hekk, skont il-Qorti Ġenerali, il-Kummissjoni ma kienet invokat ebda element ieħor miksub matul il-proċedura amministrattiva li jsostni l-konstatazzjonijiet tagħha dwar l-insuffiċjenza ta’ tranżazzjonijiet paragunabbli (14).

21.      Abbażi ta’ dawn il-kunsiderazzjonijiet, il-Qorti Ġenerali laqgħet l-ewwel motiv imqajjem mill-Valencia CF u annullat id-deċiżjoni kkontestata sa fejn din kienet tirrigwarda l-Miżura 1. 
IV.    It‑talbiet tal‑partijiet

22.      Permezz tal-appell tagħha, il-Kummissjoni titlob lill-Qorti tal-Ġustizzja tannulla s-sentenza appellata, sa fejn il-Qorti Ġenerali annullat id-deċiżjoni kkontestata fir-rigward tal-Miżura 1; tibgħat il-kawża lura quddiem il-Qorti Ġenerali; u tirriżerva d-deċiżjoni fuq l-ispejjeż. 

23.      Il-Valencia CF jitlob lill-Qorti tal-Ġustizzja, prinċipalment, tiddikjara l-appell ippreżentat mill-Kummissjoni inammissibbli; u sussidjarjament, tiċħad dan l-appell fl-intier tiegħu u tikkundanna lill-Kummissjoni għall-ispejjeż.

24.      Ir-Renju ta’ Spanja jitlob lill-Qorti tal-Ġustizzja tiċħad l-appell tal-Kummissjoni u tikkundanna lil din tal-aħħar għall-ispejjeż.
V.      Analiżi tal‑appell

A.      Sommarju fil‑qosor tal‑argumenti tal‑partijiet

25.      Permezz tal-appell tagħha, il-Kummissjoni tqajjem aggravju uniku li bih issostni li, fil-punti 124 sa 138 tas-sentenza appellata, il-Qorti Ġenerali kisret id-dritt tal-Unjoni billi interpretat b’mod żbaljat l-Artikolu 107(1) TFUE, b’mod partikolari fir-rigward tar-rekwiżit li tintwera l-eżistenza ta’ vantaġġ. L-aggravju uniku tal-Kummissjoni huwa maqsum fi tliet partijiet.

26.      Fl-ewwel parti, il-Kummissjoni ssostni li l-Qorti Ġenerali interpretat b’mod żbaljat id-deċiżjoni kkontestata u l-Avviż dwar il-garanziji. Il-Kummissjoni tosserva li, fid-dawl tan-natura speċifika tat-tranżazzjoni ggarantita, hija ma sabet l-ebda tranżazzjoni fis-suq simili għall-garanzija inkwistjoni, u lanqas self mhux iggarantit simili għas-self li huwa s-suġġett ta’ tali garanzija. Madankollu, għall-kuntrarju ta’ dak li ddeċidiet il-Qorti Ġenerali, il-Kummissjoni qatt ma kkunsidrat li ma kien jeżisti ebda prezz tas-suq għall-primjum ta’ garanzija korrispondenti u li għalhekk l-ebda operatur tas-suq ma kien ser jidħol garanti għall-Valencia CF. Għall-kuntrarju, mill-premessa 93(a) tad-deċiżjoni kkontestata jirriżulta li l-Kummissjoni kkalkolat liema kienet ir-rata ta’ interessi tas-suq applikabbli għall-garanzija inkwistjoni. F’dan ir-rigward, mill-Avviż dwar il-garanziji jirriżulta li f’ċerti ċirkustanzi eċċezzjonali, il-Kummissjoni tista’ tikkunsidra li ma jeżisti l-ebda prezz tas-suq għal garanzija partikolari, iżda dan ma kienx il-każ fid-deċiżjoni kkontestata (15).

27.      L-evalwazzjonijiet mogħtija fil-punti 124 sa 130 tas-sentenza appellata għalhekk huma bbażati fuq interpretazzjoni żbaljata tad-deċiżjoni kkontestata. B’mod partikolari, fil-punt 124 tas-sentenza appellata, il-Qorti Ġenerali wettqet qari parzjali u selettiv tad-deċiżjoni kkontestata. Hija kkunsidrat b’mod iżolat l-aħħar sentenza tal-premessa 85, li, għalkemm impreċiża, ma tifformax il-bażi tad-deċiżjoni kkontestata. Minflok, din hija bbażata fuq l-insuffiċjenza tal-prezz imħallas għall-garanzija u mhux fuq l-impossibbiltà li jinkisbu garanzija jew self fis-suq. Il-Kummissjoni ma tikkontestax li prezz tas-suq jista’ jkun jeżisti wkoll meta tingħata garanzija lil impriża f’diffikultà. Il-punti 127 sa 129 tas-sentenza appellata għalhekk huma irrilevanti. 

28.      Barra minn hekk, is-sentenza appellata hija bbażata fuq interpretazzjoni żbaljata tal-Avviż dwar il-garanziji, li tiegħu l-Qorti Ġenerali sempliċement tat sommarju ta’ ftit frammenti qosra, mingħajr ma segwiet il-loġika tiegħu. Fl-ewwel lok, il-Qorti Ġenerali tqis b’mod żbaljat li l-użu tar-rati ta’ referenza huwa paragunabbli ma’ preżunzjoni, meta fil-fatt l-użu ta’ dawn ir-rati kien parti integrali ta’ eżerċizzju empiriku intiż li jistabbilixxi indikatur tal-prezz tas-suq tal-garanzija. Fit-tieni lok, il-Qorti Ġenerali tinterpreta b’mod żbaljat l-Avviż dwar il-garanziji bħala li kien jipprevedi ġerarkija stretta bejn il-metodi tas-suq u l-metodi ta’ referenza sabiex tiġi ddeterminata l-eżistenza tal-għajnuna u għall-kwantifikazzjoni tagħha. Madankollu, il-metodi kollha previsti fih huma intiżi li jiddeterminaw il-prezz tas-suq tal-garanzija u huma bbażati fuq data tas-suq. Fit-tielet lok, l-użu tar-rata ta’ referenza ma jippreżumix nuqqas ta’ twettiq tal-obbligu li titwettaq evalwazzjoni globali li tqis l-elementi rilevanti kollha fil-każ inkwistjoni.

29.      Fit-tieni parti tal-aggravju uniku tagħha, il-Kummissjoni ssostni li l-Qorti Ġenerali wettqet żball ta’ liġi fir-rigward tal-oneru tal-prova dwar l-eżistenza ta’ vantaġġ li jirriżulta minn garanzija ad hoc u tal-obbligu ta’ diliġenza tal-Kummissjoni. B’mod partikolari, il-Qorti Ġenerali imponiet fuq il-Kummissjoni oneru tal-prova eċċessiv sabiex turi li garanzija pubblika ma ngħatatx f’kundizzjonijiet tas-suq. 

30.      Il-Kummissjoni tenfasizza li, f’dan il-każ, fl-ewwel lok hija esprimiet dubji fid-deċiżjoni tal-ftuħ tal-proċedura dwar l-eżistenza ta’ garanziji simili fis-suq finanzjarju u indikat li kien jidher li l-operaturi tas-suq ma kinux lesti jassumu r-riskju ta’ insolvenza tal-benefiċjarji. Fit-tieni lok, il-Kummissjoni barra minn hekk stiednet lill-Istat Membru u lill-partijiet interessati jissottomettu l-osservazzjonijiet tagħhom dwar dan, u talbet lir-Renju ta’ Spanja jipprovdilha l-informazzjoni kollha rilevanti għall-evalwazzjoni tal-għajnuna. Fit-tielet lok, skont il-Kummissjoni, fl-osservazzjonijiet tagħha dwar id-deċiżjoni tal-ftuħ tal-proċedura, il-Fundación Valencia kienet esprimiet dubji dwar l-eżistenza ta’ garanziji simili fis-suq.

31.      Skont il-Kummissjoni, hija tkun taqdi l-oneru tal-prova tagħha li turi l-eżistenza ta’ vantaġġ, fis-sens tal-ġurisprudenza, meta, bħal f’dan il-każ, hija tippreżenta fid-deċiżjoni ta’ ftuħ tal-proċedura raġunament ibbażat fuq id-diffikultajiet tal-impriża li tibbenefika mill-garanzija u fuq il-karatteristiċi ta’ din il-garanzija, li minnu tiddeduċi l-klassifikazzjoni tal-impriża, u meta, wara li tkun stiednet lill-Istat Membru u lill-partijiet interessati jissottomettu l-osservazzjonijiet tagħhom f’dawn ir-rigward filwaqt li titlobhom jipprovdu l-informazzjoni kollha rilevanti għall-evalwazzjoni tal-għajnuna, xejn fil-fajl ma jkun jissuġġerixxi li hemm tranżazzjonijiet simili fis-suq (u l-partijiet interessati jikkonfermaw dan ukoll). F’dawn iċ-ċirkustanzi, id-dmir ta’ diliġenza ma jeħtieġx li l-Kummissjoni għandha tfittex elementi li l-eżistenza tagħhom hija improbabbli jew sempliċement ipotetika. Ma hemm l-ebda raġuni loġika sabiex il-Kummissjoni, f’ċirkustanzi bħal dawn, tkun obbligata wkoll li tagħmel użu mis-setgħat tagħha fil-konfront tal-Istat Membru, ta’ terzi interessati jew saħansitra ta’ sorsi oħra. L-istedina fid-deċiżjoni tal-ftuħ tal-proċedura tkun biżżejjed sabiex l-Istat Membru u/jew il-partijiet interessati jikkomunikawlha tranżazzjonijiet simili, jekk ikunu jeżistu. Bħala prinċipju, huwa l-Istat Membru li jsostni li jkun aġixxa bħala operatur privat razzjonali li jopera f’ekonomija tas-suq li għandu jkun eżamina jekk jeżistux tranżazzjonijiet simili fis-suq. L-awtoritajiet pubbliċi u l-benefiċjarju tal-miżura jkunu f’pożizzjoni aħjar mill-Kummissjoni sabiex jaċċertaw l-eżistenza ta’ tranżazzjonijiet simili. Barra minn hekk, il-Kummissjoni ma tistax tintalab tipproduċi provi negattivi. Il-ġurisprudenza kemm tal-Qorti tal-Ġustizzja kif ukoll tal-Qorti Ġenerali tikkonferma dan l-approċċ. 

32.      B’mod iktar ġenerali, fir-rigward tal-prova tal-eżistenza tal-għajnuna, il-Kummissjoni tqis li hija tkun obbligata tuża s-setgħat speċifiċi tagħha ta’ investigazzjoni biss meta ma jkollhiex elementi suffiċjenti sabiex turi l-eżistenza tal-għajnuna, meta tkun taf bl-eżistenza ta’ element importanti li ma jkunx fil-pussess tagħha u li jista’ jaffettwa l-evalwazzjoni tagħha dwar l-eżistenza tal-għajnuna, jew meta jkun raġonevoli li jiġi preżunt li l-informazzjoni fil-pussess tagħha ma hijiex kompluta. Ebda waħda minn dawn is-sitwazzjonijiet ma teżisti f’dan il-każ.

33.      Fit-tielet parti tal-aggravju uniku tagħha, il-Kummissjoni ssostni li l-Qorti Ġenerali żnaturat il-fatti meta, fil-punt 137 tas-sentenza appellata, hija ddikjarat li “[l]-Kummissjoni ma tinvoka ebda element ieħor miksub matul il-proċedura amministrattiva li jsostni l-konstatazzjonijiet tagħha dwar l-insuffiċjenza ta’ tranżazzjonijiet paragunabbli”. Fil-fatt, waqt is-seduta quddiem il-Qorti Ġenerali, din irreferiet għad-dubji espressi mill-Fundación Valencia dwar l-eżistenza ta’ garanziji simili fis-suq, imsemmija fil-punt 30, element li fuqu hija bbażat ukoll id-deċiżjoni tagħha. 

34.      Il-Valencia CF iqajjem, b’mod preliminari, eċċezzjoni ta’ inammissibbiltà li fiha jsostni li l-appell għandu jiġi ddikjarat inammissibbli. Fuq il-mertu, il-Valencia CF u r-Renju ta’ Spanja jikkontestaw l-argumenti tal-Kummissjoni. 
B.      Analiżi ġuridika

1.      Fuq l-ammissibbiltà tal-appell 

35.      B’mod preliminari, għandha tiġi analizzata l-eċċezzjoni ta’ inammissibbiltà mqajma mill-Valencia CF kontra l-appell. 

36.      Il-Valencia CF isostni, fl-ewwel lok, li l-Kummissjoni ma tidentifikax bil-preċiżjoni neċessarja l-punti tal-motivazzjoni tas-sentenza appellata li qiegħda tikkontesta. Fit-tieni lok, il-Valencia CF isostni li, peress li l-Avviż dwar il-garanziji ma jikkostitwixxix strument tad-dritt pożittiv tal-Unjoni, il-ksur eventwali tiegħu ma jistax jiġi kklassifikat bħala kwistjoni ta’ liġi li l-Qorti tal-Ġustizzja tista’ tanalizza fil-kuntest ta’ appell. Fit-tielet lok, skont il-Valencia CF, il-Kummissjoni sempliċement tenniet motivi u argumenti li diġà kienu tressqu quddiem il-Qorti Ġenerali bil-għan li tikseb evalwazzjoni ġdida tal-fatti, fatt li huwa inammissibbli fl-istadju tal-appell.

37.      Inqis li l-eċċezzjoni ta’ inammissibbiltà mqajma mill-Valencia CF għandha tiġi miċħuda.

38.      L-ewwel nett, fl-appell tagħha, il-Kummissjoni tindika b’mod ċar il-punti u s-siltiet tas-sentenza appellata li jikkostitwixxu s-suġġett tal-ilmenti tagħha. Barra minn hekk, kif jidher mill-punti 25 sa 33 iktar ’il fuq, l-allegati żbalji ta’ liġi invokati mill-Kummissjoni fil-konfront tal-Qorti Ġenerali joħorġu b’mod ċar mill-argumenti tagħha. 

39.      Fil-fatt, il-Kummissjoni tikkontesta, l-ewwel nett, l-interpretazzjoni tad-deċiżjoni kkontestata mwettqa  mill-Qorti Ġenerali. F’dan ir-rigward, il-Qorti tal-Ġustizzja diġà ddeċidiet li aggravji diretti kontra l-interpretazzjoni mwettqa mill-Qorti Ġenerali ta’ deċiżjoni tal-Kummissjoni huma ammissibbli fil-kuntest ta’ appell (16). Il-Kummissjoni tikkontesta,  ukoll, l-interpretazzjoni mwettqa mill-Qorti Ġenerali tal-Avviż dwar il-garanziji. F’dan ir-rigward, għandu jitfakkar li, kif jirriżulta minn ġurisprudenza stabbilita, fil-qasam speċifiku tal-għajnuna mill-Istat, il-Kummissjoni hija marbuta bil-linji gwida u bl-avviżi li hija toħroġ, sa fejn dawn ma jidderogawx minn regoli tat-Trattat (17). Minn dan isegwi li, peress li l-Qorti Ġenerali kkritikat lill-Kummissjoni talli kisret l-Avviż dwar il-garanziji, aggravju li jikkontesta l-interpretazzjoni ta’ dan l-avviż għandu jitqies bħala ammissibbli. Bl-istess mod, l-allegat ksur tar-regoli applikabbli fil-qasam tal-provi jikkostitwixxi kwistjoni ta’ liġi ammissibbli fl-istadju tal-appell (18). 

40.      Mill-kunsiderazzjonijiet preċedenti jirriżulta li, għall-kuntrarju ta’ dak li jsostni l-Valencia CF, l-appell tal-Kummissjoni la huwa intiż li jtenni motivi u argumenti diġà mressqa fl-ewwel istanza u lanqas li jikkontesta l-evalwazzjoni tal-fatti u tal-provi mwettqa mill-Qorti Ġenerali. 
2.      Fuq il‑mertu: fuq l-aggravju uniku 

41.      Fuq il-mertu, nikkunsidra li, sabiex tingħata tweġiba għall-argumenti mressqa mill-Kummissjoni fl-appell tagħha, huwa meħtieġ, b’mod preliminari, li jsiru xi rimarki dwar l-Avviż dwar il-garanziji (Taqsima (A)), kif ukoll li jitfakkru l-prinċipji żviluppati fil-ġurisprudenza dwar l-oneru tal-prova u l-obbligu ta’ diliġenza tal-Kummissjoni fil-kuntest tal-evalwazzjoni tal-eżistenza ta’ vantaġġ taħt l-Artikolu 107(1) TFUE (Taqsima (B)). Abbażi ta’ dawn, sussegwentement nanalizza l-aggravju uniku tal-Kummissjoni (Taqsima (C)).
a)      Fuq l‑Avviż dwar il‑garanziji 

42.      Mill-punt 1.1 tal-Avviż dwar il-garanziji jirriżulta li dan jagħti indikazzjonijiet dwar il-prinċipji u l-metodoloġija li fuqhom il-Kummissjoni tibbaża ruħha sabiex tapplika  d-dispożizzjonijiet tat-Trattati dwar l-għajnuna mill-Istat għall-garanziji mill-Istat. F’konformità mal-ġurisprudenza mfakkra fil-punt 39 iktar ’il fuq dan jorbot lill-Kummissjoni, iżda mhux lill-Qorti tal-Ġustizzja (19). 

43.      Kif jirriżulta mill-punti 2.1 u 2.2 tal-imsemmi avviż, il-benefiċċju ta’ garanzija mill-Istat huwa li r-riskju relatat mal-insolvenza tas-self iggarantit jassumih l-Istat. It-teħid ta’ dan ir-riskju mill-Istat għandu normalment jiġi rremunerat b’korripsettiv xieraq, jiġifieri il-primjum. Hemm vantaġġ fis-sens tal-Artikolu 107(1) TFUE fil-każ ta’ rinunzja, totali jew parzjali,  għall-primjum stess, li tinvolvi telf ta’ riżorsi għall-Istat u fl-istess ħin benefiċċju għall-impriża.

44.      F’konformità mal-ġurisprudenza tal-Qorti tal-Ġustizzja (20), mill-Avviż dwar il-garanziji (21) jirriżulta li l-evalwazzjoni sabiex tiġi ddeterminta l-eżistenza ta’ vantaġġ u, għalhekk, ta’ għajnuna hija bbażata fuq il-“prinċipju ta’ l-investitur f’ekonomija tas-suq”. L-għan ta’ din l-evalwazzjoni huwa li tivverifika jekk il-garanzija tkunx ingħatat b’kundizzjonijiet li jkunu aċċettabbli għal operatur privat li jopera f’ċirkustanzi normali ta’ ekonomija tas-suq. 

45.      Għal dan il-għan, l-Avviż dwar il-garanziji jipprevedi analiżi li għandha l-għan li tiddetermina, l-ewwel nett, jekk investitur privat prudenti kienx jagħti jew le lill-benefiċjarju garanzija simili taħt l-istess kundizzjonijiet u bl-istess prezz tal-garanzija inkwistjoni. Jekk dan ma jkunx il-każ, ikun hemm vantaġġ u għalhekk għajnuna, li fit-tieni stadju, trid tiġi kkwantifikata billi jiġi ddeterminat b’liema prezz, fiċ-ċirkustanzi speċifiċi tal-każ, l-investitur privat prudenti kien,  eventwalment,  jagħti garanzija simili. L-ammont tal-għajnuna, b’mod ġenerali, ikun ugwali għad-differenza bejn il-prezz imħallas realment għall-garanzija u l-prezz li investitur privat prudenti kien jitlob għall-għoti ta’ tali garanzija. 

46.      L-istruttura tal-Avviż dwar il-garanziji ssegwi dan il-proċess ta’ żewġ stadji. Fil-fatt, l-ewwel nett, fil-punt 3, din tindika xi kundizzjonijiet kumulattivi li l-eżistenza tagħhom teskludi l-eżistenza ta’ għajnuna mill-Istat. F’dak li jirrigwarda speċifikament il-garanziji ad hoc, bħal dik inkwistjoni f’din il-proċedura, il-punt 3.2 tal-Avviż dwar il-garanziji jistabbilixxi li jkun biżżejjed li jiġu ssodisfatti ċerti kundizzjonijiet indikati fih sabiex tiġi eskluża l-preżenza ta’ għajnuna mill-Istat. Dawn il-kundizzjonijiet huma: li min jissellef ma jkunx jinsab f’diffikultà finanzjarja (ittra (a)); li l-limitu tal-garanzija jkun jista’ jitkejjel korrettament meta din tingħata (l-ittra (b)); li l-garanzija ma tkunx tkopri iktar minn 80 % tas-self (l-ittra (c)); u li jitħallas għall-garanzija prezz orjentat għas-suq (l-ittra (d)).

47.      L-Avviż dwar il-garanziji ma jispeċifikax b’mod espliċitu l-konsegwenzi tan-nuqqas ta’ osservanza ta’ dawn il-kundizzjonijiet. Madankollu, għandu jitqies li jekk waħda jew iktar minn dawn il-kundizzjonijiet ma jiġux osservati, dan ma jkunx ifisser awtomatikament u neċessarjament li jkun hemm għajnuna mill-Istat. In-nuqqas ta’ osservanza ta’ waħda jew iktar minn dawn il-kundizzjonijiet jindika li tkun teżisti indikazzjoni tal-eżistenza ta’ għajnuna, fatt li jimplika l-ħtieġa għal analiżi iktar ddettaljata. F’dan il-kuntest, il-kundizzjoni indikata fil-punt 3.2(d), – jiġifieri li jitħallas prezz orjentat lejn is-suq għall-garanzija – hija partikolarment rilevanti. Jekk din ma tiġix osservata, jiġifieri jekk il-garanzija mill-Istat inkwistjoni tingħata bi prezz inqas mill-prezz tas-suq, ma jkun hemm l-ebda dubju li l-miżura inkwistjoni tista’ tagħti vantaġġ lill-benefiċjarju u għalhekk tikkostitwixxi għajnuna mill-Istat. 

48.      Il-punt 3.2(d) tal-Avviż dwar il-garanziji jindika fid-dettall il-kriterji li għandhom jintużaw sabiex jiġi ddeterminat jekk il-garanzija inkwistjoni ngħatatx bi prezz orjentat lejn is-suq jew le.

49.      Dan il-punt jispeċifika, fl-ewwel u t-tieni paragrafu tiegħu, li għal dan il-għan huwa meħtieġ, l-ewwel nett, li tiġi vverifikata l-eżistenza ta’ “limitu ta’ premium ta’ garanzija korrispondenti li jkun hemm fis-swieq finanzjarji”. Jekk ma jkunx jista’ jinstab tali limitu  , allura “l-ispiża finanzjarja totali tas-self garantit, inkluż ir-rata ta’ imgħax tas-self u tal-premium tal-garanzija, għandha tiġi mqabbla mal-prezz tas-suq ta’ self simili li m’huwiex garantit”.  

50.      Sussegwentement dan il-punt jispeċifika, fit-tielet paragrafu tiegħu, li, fiż-żewġ każijiet, sabiex jiġi ddeterminat il-prezz tas-suq korrispondenti, huwa meħtieġ li titwettaq analiżi tal-karatteristiċi essenzjali tal-garanzija u tas-self sottostanti, li, b’mod partikolari, għandha tippermetti li min jissellef jiġi kklassifikat permezz ta’ klassifikazzjoni tar-riskju.

51.      Jekk, fid-dawl tal-analiżi mwettqa fir-rigward tal-parametri indikati hawn fuq, il-Kummissjoni tikkonkludi li l-garanzija mogħtija tagħti vantaġġ, fis-sens tal-Artikolu 107(1) TFUE, lill-benefiċjarju, ikun meħtieġ li, fit-tieni stadju, jiġi kkwantifikat l-ammont tal-għajnuna. Il-punt 4 tal-Avviż dwar il-garanziji jagħti indikazzjonijiet dwar il-kriterji li għandhom jintużaw għal din il-kwantifikazzjoni. 

52.      Kif diġà semmejt, dan jistabbilixxi li b’mod ġenerali l-ammont ta’ għajnuna jkun ugwali għad-differenza bejn il-prezz imħallas realment għall-garanzija u l-prezz li investitur privat prudenti kien jitlob għall-għoti ta’ tali garanzija.

53.      F’xi każijiet, madankollu, ikun possibbli li, jekk l-impriża tkun tinsab f’sitwazzjoni estremament diffiċli u għalhekk il-probabbiltà li min jissellef ma jħallasx lura s-self tkun partikolarment għolja, l-ebda investitur privat prudenti ma jagħti l-garanzija. F’dan il-każ, previst fil-punti 2.2 u 4.1(a) tal-Avviż dwar il-garanziji, ma jkunx jeżisti prezz tas-suq tal-garanzija, peress li l-ebda investitur ma jkun lest li jagħtiha. F’każ bħal dan, li skont il-punt 4.1(a) tal-Avviż dwar il-garanziji jseħħ biss f’“ċirkostanzi eċċezzjonali”, l-ammont tal-għajnuna għalhekk ikun ugwali għall-ammont tal-garanzija stess. Dan huwa spjegat mill-fatt li, minn naħa, peress li ma jkunx jeżisti l-ebda prezz tas-suq għall-għoti ta’ tali garanzija, l-ammont tal-għajnuna ma jkunx jista’ jiġi ddeterminat bħala d-differenza bejn il-prezz effettivament imħallas u fattur li ma jeżistix. Min-naħa l-oħra, peress li r-riskju ta’ nuqqas ta’ twettiq ta’ obbligu jkun partikolarment għoli, ikun probabbli ħafna li l-Istat ikun obbligat iħallas is-somma kollha ggarantita (22). 

54.      Lil hinn minn din l-ipoteżi speċifika, sabiex tiġi kkwantifikata l-għajnuna ikun meħtieġ li jiġi identifikat prezz tas-suq għall-għoti tal-garanzija li miegħu jitqabbel il-prezz effettivament imħallas għall-garanzija inkwistjoni. 

55.      F’dan ir-rigward, il-punt 4.2 tal-Avviż dwar il-garanziji jindika li jekk is-suq ma jkunx jipprovdi garanziji għat-tip ta’ tranżazzjoni inkwistjoni, ma jkun disponibbli l-ebda prezz tas-suq għall-garanzija. Dan ma għandux jinftiehem fis-sens  li s-sitwazzjoni hija kif indikata fil-punt 53 iktar ’il fuq, iżda pjuttost fis-sens li prezz tas-suq ma huwiex disponibbli “empirikament”, iżda jista’ jitqies. F’dak il-każ, l-għajnuna għandha tiġi kkwantifikata billi tiġi kkalkolata d-“differenza bejn ir-rata ta’ imgħax speċifika tas-suq li din il-kumpannija kienet tassumi mingħajr il-garanzija u r-rata ta’ imgħax miksuba permezz ta’ l-għajnuna mill-Istat wara li jitqiesu kwalunkwe premiums imħallsa”. Fis-sens tal-istess punt tal-imsemmi avviż, “[j]ekk m’hemmx rata ta’ imgħax tas-suq u jekk l-Istat Membru jkun jixtieq juża r-rata ta’ referenza minflokha, [] l-kundizzjonijiet stipulati fil-Komunikazzjoni dwar ir-rati ta’ referenza [] huma validi sabiex tiġi kkalkulata l-intensità ta’ l-għajnuna ta’ garanzija individwali”.
b)      Prinċipji ġurisprudenzjali dwar l‑oneru tal‑prova u d‑dmir ta’ diliġenza tal‑Kummissjoni fir‑rigward tal‑prova tal‑eżistenza ta’ vantaġġ

56.      Skont ġurisprudenza stabbilita tal-Qorti tal-Ġustizzja, hija l-Kummissjoni li għandha tipproduċi l-prova tal-eżistenza ta’ għajnuna mill-Istat fis-sens tal-Artikolu 107(1) TFUE, u, għaldaqstant, ukoll il-prova li l-kundizzjonijiet  għall-għoti ta’ vantaġġ lill-benefiċjarji huma ssodisfatti (23).

57.      Minn ġurisprudenza stabbilita jirriżulta wkoll li, fejn ikun applikabbli l-prinċipju tal-investitur privat, il-Kummissjoni għandha l-oneru li tipprova, b’kont meħud, b’mod partikolari, tal-informazzjoni pprovduta mill-Istat Membru kkonċernat, li l-kundizzjonijiet għall-applikazzjoni ta’ dan il-prinċipju huma ssodisfatti (24). 

58.      Għal dan il-għan, huwa l-obbligu tal-Kummissjoni li twettaq evalwazzjoni globali, li tieħu inkunsiderazzjoni kwalunkwe element rilevanti fil-każ inkwistjoni li jippermettilha tiddetermina jekk l-impriża benefiċjarja ma kinitx tikseb, manifestament, benefiċċji simili mingħand tali investitur privat (25). Skont il-ġurisprudenza, sabiex jiġi applikat tali kriterju tal-investitur privat huma rilevanti biss l-elementi disponibbli u l-iżviluppi prevedibbli fil-mument tad-deċiżjoni li tiġi adottata l-miżura (26).

59.      F’dan ir-rigward, il-Kummissjoni hija meħtieġa, fl-interess ta’ applikazzjoni tajba tar-regoli fundamentali tat-Trattat FUE dwar l-għajnuna mill-Istat, twettaq il-proċedura ta’ eżami tal-miżuri investigati b’mod diliġenti u imparzjali, sabiex hija jkun jista’ jkollha, fil-mument tal-adozzjoni tad-deċiżjoni finali, l-elementi l-iktar kompleti u affidabbli possibbli għal dan il-għan (27).

60.      B’mod partikolari, meta l-kriterju ta’ operatur privat  ikun applikabbli, hija l-Kummissjoni li għandha titlob lill-Istat Membru kkonċernat jipprovdiha bl-informazzjoni kollha rilevanti li tippermettilha tivverifika jekk il-kundizzjonijiet għall-applikazzjoni ta’ dan il-kriterju jkunux issodisfatti (28).

61.      Fil-fatt, peress li l-Kummissjoni mhux neċessarjament ikollha għarfien dirett taċ-ċirkustanzi li fihom tkun ittieħdet deċiżjoni li tiġi adottata miżura partikolari, għall-finijiet tal-applikazzjoni ta’ dan il-kriterju, hija jkollha tibbaża ruħha fil-biċċa l-kbira fuq l-elementi oġġettivi u verifikabbli prodotti mill-Istat Membru inkwistjoni sabiex jintwera li l-kundizzjonijiet għall-applikazzjoni tal-kriterju tal-investitur privat huma ssodisfatti (29).

62.      Madankollu, anki meta din l-istituzzjoni jkollha quddiemha Stat Membru li, b’nuqqas tad-dmir ta’ kollaborazzjoni tiegħu, ikun naqas milli jipprovdilha informazzjoni li hija tkun ordnatlu jikkomunika, hija għandha tibbaża d-deċiżjonijiet tagħha fuq elementi ta’ ċerta affidabbiltà u koerenza li jipprovdu bażi suffiċjenti sabiex jiġi konkluż li impriża bbenefikat minn vantaġġ li jikkostitwixxi għajnuna mill-Istat u li, għaldaqstant, huma ta’ natura li jsostnu l-konklużjonijiet li hija tasal għalihom (30).

63.      Fil-fatt, peress li l-irkupru tal-għajnuna inkwistjoni mingħand il-benefiċjarju tagħha huwa intiż li jelimina d-distorsjoni tal-kompetizzjoni kkawżata minn vantaġġ kompetittiv speċifiku u li b’hekk tiġi stabbilita mill-ġdid is-sitwazzjoni preċedenti għall-ħlas ta’ din l-għajnuna, il-Kummissjoni ma tistax tippreżumi li impriża bbenefikat minn vantaġġ li jikkostitwixxi għajnuna mill-Istat billi tibbaża ruħha sempliċement fuq preżunzjoni negattiva, ibbażata fuq l-assenza ta’ informazzjoni li tippermetti li tintlaħaq il-konklużjoni kuntrarja, fl-assenza ta’ elementi oħra ta’ natura li jistabbilixxu pożittivament l-eżistenza ta’ tali vantaġġ (31). 
c)      Fuq l‑aggravju uniku tal‑appell

64.      Huwa fid-dawl tal-kunsiderazzjonijiet preċedenti li għandu jiġi analizzat l-aggravju uniku tal-Kummissjoni kontra s-sentenza appellata. 

65.      Sabiex tiġi vverifikata l-korrettezza tal-analiżi tal-Qorti Ġenerali fid-dawl tal-ilmenti tal-Kummissjoni, jeħtieġ, fil-fehma tiegħi, li nibda b’eżami tad-deċiżjoni kkontestata fid-dawl tas-sentenza appellata.

66.      F’dan ir-rigward, fit-Taqsima 7.1.2 tad-deċiżjoni kkontestata, il-Kummissjoni l-ewwel iddeterminat l-eżistenza ta’ vantaġġ selettiv u mbagħad, fit-Taqsima 7.2, ikkwantifikat l-għajnuna. 

67.      Fil-kuntest tat-Taqsima 7.1.2, il-Kummissjoni stabbilixxiet, l-ewwel nett, fil-premessi 73 sa 77, li l-Valencia CF kien f’sitwazzjoni ta’ diffikultà, iżda eskludiet, fil-premessa 80, li dan kien f’sitwazzjoni estremament diffiċli. F’dan ir-rigward, fil-punti 51 sa 106 tas-sentenza appellata, il-Qorti Ġenerali ċaħdet l-argumenti mqajma mill-Valencia CF intiżi li jikkontestaw l-analiżi tal-Kummissjoni dwar is-sitwazzjoni ta’ diffikultà tal-imsemmija impriża. Din il-parti tas-sentenza appellata ma hijiex ikkontestata u għalhekk ma taqax taħt il-kamp ta’ applikazzjoni ta’ dan l-appell. 

68.      Sussegwentement, fil-premessi 81 sa 83 tad-deċiżjoni kkontestata, il-Kummissjoni ddeduċiet minn din is-sitwazzjoni ta’ diffikultà li kien possibbli li jiġi kkunsidrat li l-klassifikazzjoni tal-Valencia CF kienet taqa’ fil-kategorija CCC, skont il-metodoloġija standard użata mill-aġenziji tal-klassifikazzjoni (b’mod partikolari minn Standard & Poor’s). Għalkemm il-Valencia CF ikkontesta din l-analiżi kemm fit-tielet parti tal-ewwel motiv tar-rikors tiegħu fl-ewwel istanza – milqugħa mill-Qorti Ġenerali –, kif ukoll fir-risposta tiegħu fil-kuntest ta’ dan l-appell, għandu jiġi nnotat li fis-sentenza appellata, il-Qorti Ġenerali ma kkontestatx din l-analiżi u l-konklużjoni konsegwenti. Għaldaqstant, dawn ma jaqgħux fil-kamp ta’ applikazzjoni ta’ dan l-appell.

69.      Sussegwentement, fid-deċiżjoni kkontestata, fil-premessa 85 – riprodotta fil-punt 12 iktar ’il fuq – il-Kummissjoni tirreferi għall-Avviż dwar il-garanziji, filwaqt li tindika li l-analiżi tagħha hija bbażata fuqu u tfakkar xi wħud mill-prinċipji tiegħu. Il-Qorti Ġenerali tirreferi għal din il-premessa, u b’mod partikolari għall-aħħar sentenza tagħha, fil-punt 124 tas-sentenza appellata. Kif tammetti l-Kummissjoni stess, din l-aħħar sentenza hija manifestament impreċiża (32). 

70.      L-analiżi vera u proprja tal-każ, madankollu, tinsab fil-premessi 86 u 87 tad-deċiżjoni kkontestata.

71.      B’mod iktar preċiż, fil-premessa 86, il-Kummissjoni tikkonstata li l-kriterji indikati fil-punt 3.2 tal-Avviż ma humiex issodisfatti. B’mod iktar preċiż il-Kummissjoni tikkonstata: (a) li l-Valencia CF huwa impriża f’diffikultà (ara l-punt 3.2(a) tal-Avviż dwar il-garanziji); (b) li l-garanzija tkopri iktar minn 100 % tas-self (ara l-punt 3.2(c) tal-imsemmi Avviż); u (c) li primjum ta’ garanzija ta’ 0.5 % ma jirriflettix  ir-riskju ta’ insolvenza għas-self iggarantit, u li għalhekk il-prezz tal-garanzija ma jistax jitqies bħala prezz orjentat lejn is-suq (ara l-punt 3.2(d) tal-Avviż imsemmi iktar ’il fuq).

72.      Abbażi ta’ din l-analiżi, il-Kummissjoni tikkonkludi, fil-premessa 87, li l-miżuri inkwistjoni ma josservawx il-kundizzjonijiet stabbiliti fl-Avviż dwar il-garanziji u li “għalhekk [] [i]l-benefiċjarji ma kinux jiksbu l-miżuri taħt l-istess termini fis-suq”.

73.      Mill-analiżi preċedenti jirriżulta li huwa b’mod korrett li l-Qorti Ġenerali kkonstatat, fil-punt 125 tas-sentenza appellata, li fl-argumenti relatati mal-karatterizzazzjoni ta’ vantaġġ, jiġifieri fit-Taqsima 7.1.2 tad-deċiżjoni kkontestata, il-Kummissjoni ma indikatx il-prezz tas-suq li fir-rigward tiegħu hija kienet evalwat il-primjum inkwistjoni. 

74.      Huwa biss fil-premessa 93 tad-deċiżjoni kkontestata – jiġifieri fit-Taqsima 7.2 dwar il-kwantifikazzjoni tal-għajnuna – li l-Kummissjoni tinnota li “ir-rata tal-imgħax li kieku kienet tiġi applikata għal self mingħajr garanzija tal-Istat [] mhuwiex se jipprovdi tqabbil sinifikanti” u dan “minħabba l-għadd limitat ta’ osservazzjonijiet ta’ tranżazzjonijiet simili fis-suq”. 

75.      F’dan ir-rigward huwa neċessarju li jitfakkar li, kif innotat fil-punti 48 sa 50 iktar ’il fuq, skont l-Avviż dwar il-garanziji, sabiex jiġi ddeterminat jekk  tħallasx prezz orjentat lejn is-suq għall-garanzija b’applikazzjoni tal-“prinċipju ta’ l-investitur f’ekonomija tas-suq”, jeħtieġ li l-ewwel jiġi vverifikat jekk “[i]l-prezz imħallas għall-garanzija [kienx] mill-anqas għoli daqs il-limitu ta’ premium ta’ garanzija korrispondenti li jkun hemm fis-swieq finanzjarji” u, jekk ma jkunx jista’ jinstab tali limitu, “l-ispiża finanzjarja totali tas-self garantit, inkluż ir-rata ta’ imgħax tas-self u tal-premium tal-garanzija, għandha tiġi mqabbla mal-prezz tas-suq ta’ self simili li m’huwiex garantit”.

76.      Fis-sistema tal-Avviż dwar il-garanziji, id-determinazzjoni ta’ tali prezzijiet ta’ referenza (jiġifieri l-“limitu ta’ premium ta’ garanzija korrispondenti li jkun hemm fis-swieq finanzjarji” u, fl-assenza tiegħu, il-“prezz tas-suq ta’ self simili li m’huwiex garantit”) tidher, fejn dawn ikunu jistgħu jiġu identifikati, li hija determinanti għall-klassifikazzjoni tal-garanzija inkwistjoni bħala għajnuna mill-Istat. 

77.      F’dan ir-rigward, mill-proċess u mill-punti 125 u 131 tas-sentenza appellata jirriżulta li, fil-kuntest ta’ miżuri ta’ organizzazzjoni tal-proċedura, il-Qorti Ġenerali b’mod espliċitu għamlet mistoqsijiet lill-Kummissjoni sabiex tivverifika l-bażi tal-konklużjoni msemmija hawn fuq, li tinsab fil-premessa 93 tad-deċiżjoni kkontestata, li minnha essenzjalment kien jirriżulta li ma kienx jeżistix “self simili li ma huwiex iggarantit” li jista’ jintuża bħala parametru sabiex jiġi ddeterminat jekk il-prezz imħallas għall-garanzija inkwistjoni kienx orjentat lejn is-suq jew le. 

78.      Bi tweġiba għal din il-mistoqsija, il-Kummissjoni ddikjarat li, minħabba s-sitwazzjoni finanzjarja tal-Valencia CF, li kien impriża f’diffikultà, hija kienet ikkunsidrat li ma kien hemm ebda prezz tas-suq li jista’ jservi ta’ referenza għall-primjum inkwistjoni. Fit-tweġiba tagħha, il-Kummissjoni sussegwentement ippreċiżat li “fi kliem ieħor, hija ma setgħatx issib tranżazzjonijiet simili bi primjums imħallsa minn stabbilimenti finanzjarji, peress li dawn l-istabbilimenti ma kinux isostnu tranżazzjonijiet daqshekk riskjużi bħal dawk li jikkonsistu fid-dħul bħala garanti għal impriżi li l-evalwazzjoni tagħhom hija ta’ CCC”. Il-Kummissjoni mbagħad irreferiet għall-punt 3.3 tal-Avviż dwar il-garanziji, li minnu jirriżulta li ma teżisti l-ebda rata ta’ referenza tas-suq għas-self mogħti lil impriżi li l-klassifikazzjoni tagħhom hija ta’ CCC. Il-Kummissjoni żiedet ukoll li ma kien hemm xejn fil-fajl amministrattiv li kien jindika l-kuntrarju.

79.      Minn din it-tweġiba għall-mistoqsija tal-Qorti Ġenerali jirriżulta li l-Kummissjoni essenzjalment iddeduċiet mill-fatt li,  wara l-analiżi tagħha stess, “jist[a’] jitqie[s]” (33) li l-klassifikazzjoni tal-Valencia CF kienet taqa’ fil-kategorija CCC, li l-ebda stabbiliment finanzjarju ma kien isostni tranżazzjoni daqshekk riskjuża bħal dik tal-għoti ta’ garanzija lill-Valencia CF u li, għalhekk, għal din ir-raġuni u fin-nuqqas ta’ kwalunkwe indikazzjoni għall-kuntrarju fil-fajl, kellu jiġi eskluż li jeżisti “self simili li ma huwiex iggarantit” li jista’ jintuża bħala parametru ta’ paragun għall-garanzija inkwistjoni. 

80.      F’dan ir-rigward, nosserva li, minbarra l-fatt li tali argument, li huwa l-bażi tal-konklużjoni li tinsab fil-premessa 93 tad-deċiżjoni kkontestata, huwa totalment assenti fit-test tad-deċiżjoni kkontestata, dan jidher li huwa bbażat fuq raġunament li jista’ jiġi ddefinit bħala “loġikament plawżibbli”, iżda li fir-realtà ma huwiex ibbażat fuq provi reali.

81.      Huwa tabilħaqq plawżibbli, kif ikkunsidrat il-Kummissjoni, li jitqies li l-istabbilimenti finanzjarji ġeneralment ma jidħlux fi tranżazzjonijiet ta’ garanzija ma’ impriżi li għandhom klassifikazzjoni CCC, anki jekk, fil-verità, il-Kummissjoni pprovdiet biss referenza għall-punt 3.3 tal-Avviż dwar il-garanziji insostenn ta’ din id-dikjarazzjoni. Madankollu, f’dan il-każ, il-konklużjoni dwar in-nuqqas ta’ eżistenza ta’ “self simili li ma huwiex iggarantit” li għandha  tintuża bħala parametru ta’ paragun sabiex jiġi ddeterminat jekk il-prezz imħallas għall-garanzija inkwistjoni kienx orjentat lejn is-suq jew le hija bbażata, sa ċertu punt, fuq deduzzjoni doppja, jiġifieri, minn naħa, id-deduzzjoni li, minħabba s-sitwazzjoni ta’ diffikultà finanzjarja tal-Valencia CF, “jist[a’] jitqie[s]” li l-klassifikazzjoni ta’ din l-impriża kienet taqa’ taħt il-kategorija CCC; għalhekk din il-klassifikazzjoni ġiet attribwita lill-Valencia CF mill-Kummissjoni stess (34); min-naħa l-oħra, id-deduzzjoni li, bħala konsegwenza tal-attribuzzjoni ta’ din il-klassifikazzjoni, l-ebda stabbiliment finanzjarju ma kien ser jikkonkludi tranżazzjoni simili mal-Valencia CF. 

82.      Niddubita li konklużjoni bbażata esklużivament fuq raġunament loġikament plawżibbli bħal dan tista’ titqies li tikkonforma mar-rekwiżiti dwar l-oneru tal-prova tal-eżistenza ta’ vantaġġ u dwar l-obbligu ta’ diliġenza tal-Kummissjoni li jirriżultaw mill-ġurisprudenza ċċitata fil-punti 56 sa 63 iktar ’il fuq.

83.      Fil-fatt, kif ġie nnotat fil-punt 57 iktar ’il fuq, l-oneru li jiġi ppruvat li l-kundizzjonijiet għall-applikazzjoni tal-prinċipju tal-operatur privat ma humiex issodisfatti jaqa’ fuq il-Kummissjoni. Dan l-oneru, kif interpretat mill-ġurisprudenza, jobbliga lill-Kummissjoni tibbaża ruħha fuq elementi li jistgħu juru b’mod pożittiv l-eżistenza ta’ vantaġġ u ma jistax jippermettilha tillimita ruħha għal sempliċi deduzzjonijiet, huma kemm huma plawżibbli, jew li tibbaża ruħha fuq preżunzjonijiet negattivi mingħajr ma hija tkun tista’ turi li tal-inqas ippruvat tivverifika b’mod konkret il-validità ta’ dawn id-deduzzjonijiet permezz ta’ elementi ta’ ċerta affidabbiltà u koerenza li jipprovdu bażi suffiċjenti għall-konklużjonijiet li hija tasal għalihom u li, għalhekk, jistgħu jsostnu dawn il-konklużjonijiet. Fil-fatt, mill-ġurisprudenza stabbilita msemmija fil-punt 59 iktar ’il fuq jirriżulta li l-Kummissjoni għandha twettaq il-proċedura ta’ eżami b’mod diliġenti u imparzjali, sabiex, meta tadotta d-deċiżjoni finali, hija jkun jista’ jkollha għad-dispożizzjoni tagħha l-elementi l-iktar kompleti u affidabbli  possibbli għal dan il-għan. L-obbligu ta’ diliġenza tal-Kummissjoni ma jippermettilhiex tibbaża l-konklużjonijiet tagħha biss fuq raġunament “loġikament plawżibbli” mingħajr ma tfittex li tal-inqas tikseb informazzjoni speċifika li fuqha tkun tista’ tibbaża l-konklużjoni tagħha. 

84.      F’dan ir-rigward, ma naqbilx mal-argument tal-Kummissjoni, imsemmi fil-punt 31 iktar ’il fuq, li f’sitwazzjoni bħal dik ta’ dan il-każ, hija għandha tiġi kkunsidrata li wettqet l-oneru tal-prova tagħha u li osservat id-dmir ta’ diliġenza tagħha fis-sens tal-ġurisprudenza. Fil-fehma tiegħi, f’każ bħal dan inkwistjoni, il-Kummissjoni ma tistax fil-fatt, tikkonkludi, abbażi ta’ raġunament deduttiv, li ma jeżistix “self simili li ma huwiex iggarantit” li għandu jintuża bħala parametru sabiex jiġi ddeterminat jekk il-prezz imħallas għall-garanzija inkwistjoni huwiex orjentat lejn is-suq, u tillimita ruħha titlob lill-Istat Membru u lill-partijiet interessati jippreżentaw  osservazzjonijiet dwar id-deċiżjoni ta’ ftuħ tal-proċedura u dwar il-konklużjonijiet inklużi fiha u tirrileva li ma hemm xejn fil-fajl li jissuġġerixxi li jeżistu tranżazzjonijiet simili fis-suq.

85.      Fil-fatt, ċertament, kif jirriżulta mill-ġurisprudenza msemmija fil-punti 57 u 61 iktar ’il fuq, il-Kummissjoni,  fil-qasam tal-għajnuna, fil-biċċa l-kbira tibbaża ruħha fuq l-informazzjoni pprovduta mill-Istat Membru. Madankollu, minn naħa, mill-ġurisprudenza msemmija fil-punt 60 jirriżulta wkoll li hija l-Kummissjoni li għandha titlob lill-Istat Membru interessat jipprovdilha l-informazzjoni kollha rilevanti li tippermettilha tivverifika jekk il-kundizzjonijiet għall-applikazzjoni tal-prinċipju tal-investitur privat humiex issodisfatti. Sempliċi talba għal osservazzjonijiet dwar id-deċiżjoni ta’ ftuħ tal-proċedura ma jidhirlix li hija ekwivalenti għal talba għal informazzjoni bħal din. Min-naħa l-oħra, mill-ġurisprudenza msemmija fil-punt 62 jirriżulta wkoll li anki jekk l-Istat Membru inkwistjoni ma jikkooperax, il-Kummissjoni għandha madankollu tibbaża d-deċiżjonijiet tagħha fuq elementi ta’ ċerta affidabbiltà u koerenza li jipprovdu bażi suffiċjenti għall-konklużjonijiet tagħha. Għalhekk hija ma tistax tibbaża ruħha sempliċement fuq raġunament deduttiv, loġikament plawżibbli. 

86.      Dan ma jfissirx li l-Kummissjoni għandha tfittex elementi li l-eżistenza tagħhom tkun sempliċement ipotetika jew li hija għandha tuża s-setgħat speċifiċi tagħha ta’ investigazzjoni barra mill-każijiet fejn dan ikun meħtieġ. Dan sempliċement ifisser li l-obbligu ta’ diliġenza li l-Kummissjoni għandha ma jippermettilhiex, f’każ bħal dan inkwistjoni, li tibbaża ruħha esklużivament fuq raġunament loġikament plawżibbli mingħajr ma bl-ebda mod tissostanzja – jew tal-inqas tipprova tissostanzja – il-konklużjoni tagħha b’informazzjoni speċifika li fuqha tkun tista’ tiġi bbażata l-konklużjoni tagħha li skontha kellha tiġi eskluża l-eżistenza ta’ “self simili li ma huwiex iggarantit” li jintuża bħala parametru ta’ paragun għall-garanzija inkwistjoni.

87.      Mill-kunsiderazzjonijiet preċedenti jirriżulta li ma jistax jitqies, kif issostni l-Kummissjoni, li l-Qorti Ġenerali wettqet żball ta’ liġi u imponiet oneru tal-prova eċċessiv fuqha meta kkonkludiet, fil-punt 135 tas-sentenza appellata, li l-Kummissjoni kienet żbaljat meta eskludiet, fil-punt 93 tad-deċiżjoni kkontestata, l-eżistenza ta’ prezz tas-suq għal self simili mhux iggarantit “minħabba l-għadd limitat ta’ osservazzjonijiet ta’ tranżazzjonijiet simili fis-suq”, peress li din il-konstatazzjoni ma kinitx issostanzjata biżżejjed. Minn dan isegwi li t-tieni parti tal-aggravju uniku tal-Kummissjoni għandha tiġi miċħuda. 

88.      Dan l-iżball imwettaq mill-Kummissjoni fir-rigward ta’ element li, kif innotat fil-punti 75 u 76, b’referenza għall-punti 48 sa 50, huwa determinanti fl-analiżi prevista fl-Avviż dwar il-garanziji għall-klassifikazzjoni bħala għajnuna mill-Istat ta’ garanzija mill-Istat bħal din inkwistjoni, fil-fehma tiegħi huwa wkoll biżżejjed sabiex jiġġustifika l-konklużjoni tal-Qorti Ġenerali fil-punt 134 tas-sentenza appellata li l-Kummissjoni,  f’dan il-każ, kisret dan l-avviż. Fil-fatt, analiżi li tikkonforma ma’ dan l-avviż kienet tippreżumi l-verifika diliġenti tal-eżistenza possibbli ta’ prezz tas-suq għal self simili mhux iggarantit. Minn dan isegwi li l-ewwel parti tal-aggravju uniku tal-Kummissjoni fil-fehma tiegħi għandha, fi kwalunkwe każ, tiġi miċħuda wkoll. 

89.      Fir-rigward tat-tielet parti tal-aggravju uniku tal-Kummissjoni, dwar allegat żnaturament tal-fatti mill-Qorti Ġenerali u miġbur fil-qosor fil-punt 33 iktar ’il fuq, għandu jitfakkar li, skont ġurisprudenza stabbilita tal-Qorti tal-Ġustizzja, żnaturament għandu jirriżulta manifestament mill-atti tal-kawża, mingħajr ma jkun neċessarju li ssir evalwazzjoni ġdida tal-fatti u tal-provi (35).

90.      Il-Kummissjoni ssostni li, meta kkonstatat, fil-punt 137 tas-sentenza appellata, li l-Kummissjoni ma kienet allegat l-ebda element ieħor miksub matul il-proċedura amministrattiva li jsostni l-konstatazzjonijiet tagħha dwar l-insuffiċjenza ta’ tranżazzjonijiet simili, il-Qorti Ġenerali żnaturat il-fatti, inkwantu hija bbażat ruħha wkoll fuq dubji espressi mill-Fundación Valencia dwar l-eżistenza ta’ garanziji simili fis-suq fl-osservazzjonijiet tagħha dwar id-deċiżjoni ta’ ftuħ tal-proċedura.

91.      F’dan ir-rigward, ninnota, minn naħa, li ma hemm l-ebda referenza għad-dubji li setgħet esprimiet il-Fundación Valencia la fid-deċiżjoni kkontestata u lanqas fit-tweġiba tal-Kummissjoni msemmija iktar ’il fuq għall-miżuri ta’ organizzazzjoni tal-proċedura ordnati mill-Qorti Ġenerali. Min-naħa l-oħra, u fi kwalunkwe każ, is-sempliċi qari tas-silta tal-osservazzjonijiet tal-Fundación Valencia msemmija mill-Kummissjoni juri li din sempliċement affermat li hija “ma kinitx taf” jekk jeżistux garanziji simili komparabbli fis-suq jew le u mhux, kif issostni l-Kummissjoni, esprimiet dubji dwar l-eżistenza tagħhom. F’dawn iċ-ċirkustanzi, il-Qorti Ġenerali ma tistax, fil-fehma tiegħi, tiġi kkritikata li żnaturat il-fatti u, konsegwentement, lanqas it-tielet parti tal-aggravju uniku tal-Kummissjoni ma tista’ tiġi milqugħa.

92.      Bħala konklużjoni, mill-kunsiderazzjonijiet preċedenti jirriżulta li, fil-fehma tiegħi, l-aggravju uniku tal-Kummissjoni huwa infondat. Konsegwentement, inqis li l-appell għandu jiġi miċħud. 
VI.    Fuq l‑ispejjeż

93.      Skont l-Artikolu 184(2) tar-Regoli tal-Proċedura tal-Qorti tal-Ġustizzja, meta l-appell ma jkunx fondat, il-Qorti tal-Ġustizzja għandha tiddeċiedi dwar l-ispejjeż. Skont l-Artikolu 138(1) ta’ dawn ir-regoli, applikabbli għall-proċedura ta’ appell bis-saħħa tal-Artikolu 184(1) tagħhom, il-parti li titlef il-kawża għandha tiġi kkundannata għall-ispejjeż, jekk dawn ikunu ntalbu.

94.      L-Artikolu 140(1) tar-Regoli tal-Proċedura, li wkoll huwa applikabbli għall-proċedura ta’ appell bis-saħħa tal-Artikolu 184(1) ta’ dawn ir-regoli, jipprevedi li l-Istati Membri li jintervjenu fil-kawża għandhom ibatu l-ispejjeż rispettivi tagħhom.

95.      F’dan il-każ, peress li l-Kummissjoni tilfet il-kawża, hija għandha tiġi kkundannata għall-ispejjeż skont it-talbiet tal-Valencia CF. Ir-Renju ta’ Spanja, li intervjena fl-ewwel istanza, għandu jbati l-ispejjeż rispettivi tiegħu.
VII. Konklużjoni

96.      Fid-dawl tal-kunsiderazzjonijiet preċedenti, nipproponi lill-Qorti tal-Ġustizzja tiddeċiedi kif ġej: 
–        L-appell huwa miċħud;
–        Il-Kummissjoni Ewropea hija kkundannata tbati l-ispejjeż rispettivi tagħha kif ukoll dawk sostnuti mill-Valencia Club de Fútbol, S.A.D.; 
–        Ir-Renju ta’ Spanja għandu jbati l-ispejjeż rispettivi tiegħu. 

1      Lingwa oriġinali: it-Taljan.

2      ĠU 2017, L 55, p. 12.

3      ĠU 2008, C 155, p. 10.

4      Ara l-premessi 6 sa 8 tad-deċiżjoni kkontestata u l-punt 9 tas-sentenza appellata.

5      Ara, fid-dettall, il-premessi 12 u 13 tad-deċiżjoni kkontestata u l-punti 5 sa 9 tas-sentenza appellata. 

6      ĠU 2014, C 69, p. 99. 

7      Fis-sens tal-Linji gwida Komunitarji dwar l-għajnuna mill-Istat għas-salvataġġ u r-ristrutturazzjoni ta’ impriżi f’diffikultà (ĠU 2004, C 244, p. 2), ara l-premessi 73 sa 77 tad-deċiżjoni kkontestata. 

8      Ara l-premessa 80 tad-deċiżjoni kkontestata. 

9      Premessi 81 sa 83 u nota ta’ qiegħ il-paġna 25 tad-deċiżjoni kkontestata. 

10      Kif jirriżulta mill-punti 50 u 140 tas-sentenza appellata, il-Qorti Ġenerali fil-fatt iddeċidiet li l-ewwel motiv kien inammissibbli sa fejn dan kien jirrigwarda l-Miżura 4. 

11      Iddefinita f’konformità mal-Komunikazzjoni dwar ir-reviżjoni tal-metodu li jistabbilixxi r-rati ta’ referenza u ta’ skont (ĠU 2008, C 14, p. 6). Ara l-punti 121 sa 123 u 133 tas-sentenza appellata. 

12      Sentenza appellata, punti 124 u 125. 

13      Ara l-punt 134 tas-sentenza appellata.

14      Ara l-punti 135 sa 138 tas-sentenza appellata.

15      Il-Kummissjoni tirreferi għall-punt 4.1(a) tal-Avviż u tagħti, bħala eżempju, id-deċiżjoni li kienet is-suġġett tas-sentenza reċenti tas‑26 ta’ Marzu 2020, Larko vs Il‑Kummissjoni (C‑244/18 P, EU:C:2020:238, punti 92 sa 119).

16      Ara, f’dan ir-rigward, is-sentenza tas‑26 ta’ Marzu 2020, Larko vs Il‑Kummissjoni (C‑244/18 P, EU:C:2020:238, punt 102 u l-ġurisprudenza ċċitata). 

17      Ara, inter alia, is-sentenza tat‑2 ta’ Diċembru 2010, Holland Malt vs Il‑Kummissjoni (C‑464/09 P, EU:C:2010:733, punt 47 u l-ġurisprudenza ċċitata). 

18      Ara, inter alia, is-sentenza tal‑10 ta’ Lulju 2008, Bertelsmann u Sony Corporation of America vs Impala (C‑413/06 P, EU:C:2008:392, punt 44 u l-ġurisprudenza ċċitata).

19      Ara, f’dan ir-rigward, inter alia, is-sentenza tas‑7 ta’ Marzu 2002, L‑Italja vs Il‑Kummissjoni (C‑310/99, EU:C:2014:143, punt 52 u l-ġurisprudenza ċċitata).

20      Ara, f’dan ir-rigward, inter alia, is-sentenza tat‑3 ta’ April 2014, Franza vs Il‑Kummissjoni (C‑559/12 P, EU:C:2013:217, punt 96). 

21      Ara, b’mod speċifiku, il-punt 3.1. tal-Avviż dwar il-garanziji. 

22      Każ bħal dan seħħ fil-kawża li wasslet għas-sentenza tas‑26 ta’ Marzu 2020, Larko vs Il‑Kummissjoni (C244/18 P, EU:C:2020:238, ara l-punti 92 sa 119). F’dan ir-rigward, ara wkoll is-sentenza relatata tal‑1 ta’ Frar 2018, Larko vs Il‑Kummissjoni (T‑423/14, EU:T:2018:57, punti 180 sa 194).

23      Ara, inter alia, is-sentenza tal‑4 ta’ Marzu 2021, Il‑Kummissjoni vs Fútbol Club Barcelona (C‑362/19 P, EU:C:2021:169, punt 62 u l-ġurisprudenza ċċitata).

24      Ara s-sentenza tal‑10 ta’ Diċembru 2020, Comune di Milano vs Il‑Kummissjoni Ewropea (C‑160/19 P, EU:C:2020:1012, punt 110), kif ukoll, f’dan is-sens, is-sentenza tas‑26 ta’ Marzu 2020, Larko vs Il‑Kummissjoni (C‑244/18 P, EU:C:2020:238, punt 65 u l-ġurisprudenza ċċitata). 

25      Sentenza tas‑26 ta’ Marzu 2020, Larko vs Il‑Kummissjoni (C‑244/18 P, EU:C:2020:238, punt 66).

26      Ara, f’dan is-sens, is-sentenzi tal‑5 ta’ Ġunju 2012, Il‑Kummissjoni vs EDF (C‑124/10 P, EU:C:2012:318, punt 105) u tal‑10 ta’ Diċembru 2020, Comune di Milano vs Il‑Kummissjoni Ewropea (C‑160/19 P, EU:C:2020:1012, punt 112). 

27      Ara, inter alia, is-sentenzi tat‑2 ta’ Settembru 2010, Il‑Kummissjoni vs Scott, C‑290/07 P, EU:C:2010:480, punt 90, u tas‑26 ta’ Marzu 2020, Larko vs Il‑Kummissjoni (C‑244/18 P, EU:C:2020:238, punt 67).

28      Ara, f’dan is-sens, is-sentenzi tal‑20 ta’ Settembru 2017, Il‑Kummissjoni vs Frucona Košice (C‑300/16 P, EU:C:2017:706, punt 24), tas‑26 ta’ Marzu 2020, Larko vs Il‑Kummissjoni (C‑244/18 P, EU:C:2020:238, punt 68), tal‑10 ta’ Diċembru 2020, Comune di Milano vs Il‑Kummissjoni (C‑160/19 P, EU:C:2020:1012, punt 104). Ara wkoll, f’dan is-sens, is-sentenza tal‑5 ta’ Lulju 2012, (Il‑Kummissjoni vs EDF, C‑124/10 P, EU:C:2012:318, punt 104), kif ukoll tas‑6 ta’ Marzu 2018, Il‑Kummissjoni vs FIH Holding u FIH Erhvervsbank, (C‑579/16 P, EU:C:2018:159, punt 47).

29      Ara, f’dan is-sens, is-sentenza tal‑10 ta’ Diċembru 2020, Comune di Milano vs Il‑Kummissjoni (C‑160/19 P, EU:C:2020:1012, punt 112). 

30      Ara s-sentenzi tas‑17 ta’ Settembru 2009, Il‑Kummissjoni vs MTU Friedrichshafen (C‑520/07 P, EU:C:2009:557, punti 54 sa 56), u tas‑26 ta’ Marzu 2020, Larko vs Il‑Kummissjoni (C‑244/18 P, EU:C:2020:238, punt 69).

31      Sentenzi tas‑17 ta’ Settembru 2009, Il‑Kummissjoni vs MTU Friedrichshafen (C‑520/07 P, EU:C:2009:557, punti 57 u 58), tas‑26 ta’ Marzu 2020, Larko vs Il‑Kummissjoni (C‑244/18 P, EU:C:2020:238, punt 70), u tal‑10 ta’ Diċembru 2020, Comune di Milano vs Il‑Kummissjoni Ewropea (C‑160/19 P, EU:C:2020:1012, punt 111).

32      Din is-sentenza hija, fil-fehma tiegħi, parafrażi impreċiża tas-sentenza li tinsab fil-punt 2.2 tal-Avviż dwar il-garanziji, li tirreferi għal sitwazzjonijiet fejn l-impriża tkun tinsab f’sitwazzjoni estremament diffiċli, bħal dawk indikati fil-punt 53 iktar ’il fuq. Kif ikkonstatat il-Kummissjoni stess fil-premessa 80 tad-deċiżjoni kkontestata, dan ma huwiex il-każ f’din il-kawża. 

33      Ara l-premessa 83 tad-deċiżjoni kkontestata. 

34      F’dan ir-rigward, ninnota li l-Valencia CF u r-Renju ta’ Spanja jsostnu li Bancaja, il-bank li pprovda s-self, kien ta klassifikazzjoni ekwivalenti għal BB.

35      Ara, inter alia, is-sentenza tal‑11 ta’ Novembru 2021, Autostrada Wielkopolska vs Il‑Kummissjoni u Il‑Polonja (C‑933/19 P, EU:C:2011:905, punt 94 u l-ġurisprudenza ċċitata).